Shefi i policisë së Kapitolit: Kërkesa për të thirrur Gardën nuk u pranua
Pas sulmit të së mërkurës, disa ligjvënës kanë ngritur pikëpyetje mbi përgatitjen e policisë së Kapitolit. 
Shefi i Policisë së Kapitolit, Steven Sund, i cili po largohet nga kjo detyrë, tha për gazetën Washington Post se zyrtarët e sigurisë në Dhomën e Përfaqësuesve dhe në Senat, nuk e kishin pranuar kërkesën e tij që Garda Kombëtare të rrinte e gatshme për të ndihmuar në prag të sulmit të javës së kaluar në Kapitol. i tha gazetës zoti Sund. Ai tha se kreu i zbatimit të ligjit për Senatin, Michael Stenger, i kishte sugjeruar që ai të bisedonte jozyrtarisht me Gardën Kombëtare që ajo të rrinte në gatishmëri në rast se trupat e saj do të ishin të nevojshme. Zoti Sund tha ndërkaq se kreu i sigurisë për Dhomën e Përfaqësuesve, Paul Irving, i kishte shprehur shqetësimin se si do të dukej situata nëse shpallej zyrtarisht një emergjencë në prag të demonstratave të planifikuara nga mbështetësit e Presidentit Donald Trump. Të tre zyrtarët dhanë dorëheqjen pas sulmit ndaj Kapitolit. Stenger dhe Irving, që mbanin postin e njohur si “Sergeant-At-Arms” në gjuhën ushtarake amerikane, kishin kompetenca të gjera për mbrojtjen e Kapitolit dhe ndërtesave të tjera që përbëjnë kompleksin e Kongresit amerikan. Përgjegjësitë e tyre shtriheshin gjithashtu tek kontrolli i hyrje-daljeve në kompleks dhe në sallat kryesore të këtij institucioni, si dhe në mbrojtjen e anëtarëve të Kongresit. Një zëdhënës i Pentagonit tha javën e kaluar se policia e Kapitolit nuk kishte bërë ndonjë kërkesë që Garda Kombëtare të qëndronte e gatshme në prag të sulmit të dhunshëm që la pesë të vdekur, duke përfshirë një polic të Kapitolit. Protestuesit pro-Trump e vunë në një trysni të pashembullt policinë e Kapitolit, e cila ishte shumë më e vogël në numër dhe qëndruan disa orë brenda ndërtesës, ndërkohë që personeli i sugurisë përpiqej të nxirrte ligjvënësit nga sallat. U deshën disa orë që autoritetet të rivendosnin kontrollin e ndërtesës. Përfundimisht policisë së Kapitolit i erdhi ndihmë nga Garda Kombëtare si dhe nga policia lokale dhe agjencitë federale të zbatimit të ligjit. Pas sulmit, disa ligjvënës kanë ngritur pikëpyetje mbi përgatitjen e policisë së Kapitolit.